钦定古今图书集成/明伦汇编/交谊典/第057卷 > 《宴徐子仁宅》王宠
## 钦定古今图书集成/明伦汇编/交谊典/第057卷 > 《宴徐子仁宅》王宠

金陵豪侠窟，乐游凤凰原。青门临上路，烂若朝霞𬸣。
歗侣共行游，䆗窱窥杨园。神飙集珍木，泫露被芳荪。
兰池夏气爽，桂栋秋云屯。嘉花既罗户，密篠亦植援。
疏林抗北磴，激浪飞南轩。粲粲芙蓉披，离离椒芷繁。
中堂理丝桐，后槛树旌旛。初疑游龙翔，忽讶惊鸿翻。
色授神已交，礼防心讵烦。主人卿云流，标胜俪玙璠。
已罗西园彦，复注北海樽。纵横逸藻奋，契阔佳期敦履舄相错陈，钗缨互缤翻。肴来乃缾罄，觞至若川奔。
晓畏夕月驰，宵忘朝日暾。平乐谅虚侈，《高阳》亦徒喧。
缛丽安可悉，商确歌此言。